„Ako ruža je kráľovnou všetkých kvetov,
ruženec je ružou všetkých pobožností,
a tak aj najvýznamnejšou z nich.

Slovami nedokážem opísať,
ako vysoko si ruženec cení Panna Mária
a ako veľmi sa mu teší uprostred všetkých

ostatných pobožností.“

svätý Ľudovít Mária Grignion
z Montfortu

* Svätý Ľudovít Mária Grignon z Montfortu, The Secret of the Rosary, preložila Mary Barbour TOP, Bay Shore, NY: Montfort Publications, 1988, s. 29.

POTLESK PRE 10 ZÁZRAKOV RUŽENCA

„Otec Calloway skvelý ako vždy! Vo svojej novej knihe spája obdivuhodné skutočné príbehy s neobyčajnou múdrosťou svätých, čím vzniká dielo o moci ruženca. Túto knihu by si mal prečítať naozaj každý!“

najctihodnejší Andrij Rabij, DD, JCL

POMOCNÝ BISKUP UKRAJINSKEJ KATOLÍCKEJ ARCHIEPARCHIE VO FILADELFII

„Pôsobivou rečou nám otec Calloway pripomína, že ruženec je Božím darom, vďaka ktorému sa zázraky dejú aj dnes. Na desiatich zázrakoch je najúžasnejšie to, že sú všetky do jedného pravdivé!“

veľadôstojný Benedict D. O’Cinnsealaigh, STD

REKTOR ZÁPADNÉHO SEMINÁRA MOUNT ST. MARY’S V CINCINNATI V ŠTÁTE OHIO

„Tento klenot medzi knihami zažiari pred čitateľom exkurzami do dejín, duchovnými náhľadmi a osobným svedectvom. Obohaťte svoj život aj životy všetkých okolo vás – modlite sa ruženec!“

otec George E. Schultze SJ, PhD.

REKTOR SEMINÁRA A UNIVERZITY SVÄTÉHO PATRIKA V MENLO PARK V KALIFORNII

„10 zázrakov ruženca je duchovným osviežením pre každého ostrieľaného bojovníka na poli modlitby a zrozumiteľným vstupom do ruženca pre každého začiatočníka. Cesta stránkami tejto knihy je skutočne ‚zázračná‘!“

otec Malachi Tassell TOR, PhD.

DEKAN UNIVERZITY SVÄTÉHO FRANTIŠKA V LORETTE V PENNSYLVÁNII

„Táto kniha je jedenástym zázrakom ruženca! Presvedčte sa sami, ako Panna Mária podopiera a posilňuje všetkých, ktorí si ju uctievajú modlitbou ruženca. Ruženec je našou duchovnou zbraňou!“

matka Marie Andre Campbell PCPA

PREDSTAVENÁ KLÁŠTORA OUR LADY OF SOLITUDE V TONOPAH V ŠTÁTE ARIZONA

„Nielen spríjemní chvíľu, ale aj duchovne pozdvihne. Kniha otca Callowaya je ďalším jeho vynikajúcim vedeckým príspevkom k tomu, aby sme lepšie pochopili modlitbu ruženca. Nepochybujem, že dokáže prekvapiť a nadchnúť aj zasväteného ružencového odborníka!“

otec Michael Dosch OP

NOVICMAJSTER DOMINIKÁNSKEJ PROVINCIE SVATÉHO JOZEFA

„Zbožnosť prúdiaca zo srdca, pevné katolícke zásady, morálne povzbudenia k zmene a zaujímavé historické fakty – to je len niekoľko z mnohých dôvodov, prečo by ste si mali prečítať 10 zázrakov ruženca. Ruženec je v boji medzi Kristovou mocou a silou pekla dôležitou duchovnou zbraňou!“

otec William P. Casey CPM

OTCOVIA MILOSRDENSTVA

„Otec Calloway vo svojom diele presvedčivým a zároveň jedinečným spôsobom opisuje moc a zázračnosť ruženca pre ľudí každého veku. Ruženec je riešením na pretrvávajúcu duchovnú krízu našich čias. Prečítajte si 10 zázrakov ruženca a buďte požehnaní!“

Dick a Terry Boldin

ZAKLADATELIA APOŠTOLÁTU RUŽENCOVEJ EVANJELIZÁCIE A PRODUCENTI
POWER IN MY HANDS, FILMU O RUŽENCI

„10 zázrakov ruženca zasadzuje Zlému zdrvujúcu ranu. Každá kapitola knihy vo mne vzbudila úžas. Považujem ju za povinnú výzbroj každého bojovníka Ježiša a Márie!“

Thomas K. Sullivan

AUTOR DIZAJNU „THE WARRIOR’S ROSARY“ („RUŽENCA BOJOVNÍKA“)

Copyright © 2020 The Marian Fathers of the Immaculate Conception of the B.V.M.

All rights reserved.

This Slovak language edition to be made available for sale in Slovakia is published by arrangement with Marian Press, Stockbridge, Massachusetts, USA

Z amerického originálu: 10 WONDERS OF THE ROSARY

Vydal: Zachej.sk, 2021

Preklad: Mária Rafajdusová jr.

Grafika: © bookwork.sk

Jazyková korektúra: Zuzana Hašková

Citácie sú uvedené podľa:

Biblia –Starý a Nový zákon, katolícky preklad, SSV, 2016

Katechizmus Katolíckej cirkvi, SSV, 2017

ISBN: 978-80-8211-308-5 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

Venovanie

Mojej mame,

LaChite G. Calloway.

Si zázrakom ruženca

a ja ťa veľmi ľúbim.

PREDSLOV

Cirkev a svet tak veľmi potrebujú zázraky ruženca.

Po zázračnom víťazstve kresťanskej armády nad moslimami v bitke pri Lepante v roku 1571 členovia benátskeho senátu vyhlásili: „Nebola to odvaha, zbrane ani armáda, vďaka ktorým sme zvíťazili, ale Ružencová Panna Mária!“

V modernej dobe nás samotná preblahoslavená Panna Mária vo svojich početných zjaveniach (najmä v Lurdoch a vo Fatime) učí, že ruženec je tou najúčinnejšou, najkrajšou a najsilnejšou modlitbou, a žiada nás, aby sme sa ju modlili proti zlám našich čias. Bez ohľadu na vek či povolanie ruženec je tou najlepšou zbraňou pre všetkých, ktorí chcú z každého duchovného boja vyjsť ako víťazi.

Ako už povedali mnohí svätí a pápeži, nijaké srdce nemôže zostať chladné a ľahostajné, keď rozjíma nad spásonosnými tajomstvami života Ježiša Krista. Modlitba svätého ruženca tíši úzkostnú myseľ, utešuje preťažené srdce a nepokojnej duši vlieva mier. Pri meditovaní nad tajomstvami ruženca každého kresťana naplní hrdinská odvaha a z neba sa mu dostane pomoci. Ruženec dokáže zmeniť svet!

Svätý Ľudovít Mária Grignion z Montfortu, veľký apoštol svätého ruženca, zdôrazňoval, aké je dôležité, aby sme si počas modlitby ruženca vzbudzovali vieru. Píše:

„Vo svätom ruženci sa skrýva mnoho Ježišových a Máriiných tajomstiev, a keďže jediný kľúč, ktorý nám umožní do týchto tajomstiev vstúpiť, je viera, musíme modlitbu ruženca začať vrúcnym, oddaným Krédom; čím silnejšia viera, tým záslužnejší ruženec. Naša viera musí byť živá a formovaná láskou k blížnym; inými slovami, ak sa máme ruženec modliť správne, musíme sa nachádzať v stave Božej milosti alebo sa o tento stav aspoň usilovať. Naša viera musí tiež byť silná a neochvejná – to znamená, že v modlitbe ruženca nemáme hľadať rozumovú zbožnosť či duchovnú útechu; ani by sme sa ho nemali prestať modliť, keď našu myseľ zaplavujú nedobrovoľné rozptýlenia alebo pociťujeme zvláštnu nechuť v duši a takmer nepretržitú a neodbytnú únavu v tele. Pri modlitbe ruženca nie sú potrebné pocity ani útecha, vzdychy, presuny z miesta na miesto ani neustála pozornosť mysle. Úplne nám postačí viera a dobré úmysly!“2

Viera hory prenáša! Moc ruženca poraziť zlo a ochrániť kresťanov, najmä tých v stave najväčšej tiesne a núdze, sa v priebehu dejín potvrdila už nespočetne veľa ráz. Môj otec mi rozprával, akú úžasnú silu a nádej mu dodávala modlitba svätého ruženca, keď ho na konci druhej svetovej vojny poslali do gulagu v bývalom Sovietskom zväze. Jeho životné podmienky a zážitky počas pobytu v pracovnom tábore boli neľútostné a plné bolesti, v extrémnej zime musel hladný a bez riadnych nástrojov stínať obrovské stromy v pohorí Ural. Neraz si on aj druhí, čo s ním pracovali, mysleli, že sa nedožijú ďalšieho rána, ale moc ruženca podopierala môjho otca. Každé ráno, keď sa s ostatými brodil snehom do práce, sa spoločne nahlas modlili ruženec, čerpajúc z neho silu a nádej. V desivých podmienkach tábora bola ich modlitba takým svedectvom viery, že presvedčila aj luteránov, aby sa k nej pripojili. S veľkou oddanosťou a zbožnosťou nahlas opakovali záverečné slová Zdravasu: „Pros za nás hriešnych teraz i v hodinu smrti našej. Amen!“

V celých dejinách asi nenájdeme obdobie, v ktorom by kresťania boli prenasledovaní tak cieľavedome a kruto ako v 20. storočí. A hoci sa toto storočie skončilo, útlak kresťanov, bohužiaľ, neprestal a pokračuje aj dnes. Nový, celosvetový útok na kresťanov, najmä katolíkov, nachádza živnú pôdu v každej krajine a kultúre. Zlí duchovia našej doby prenikli dokonca aj do Katolíckej cirkvi a vniesli do nej obrovský zmätok, rozdelenie a spory. Verní katolíci každej diecézy, farnosti a rodiny sa preto musia spojiť v modlitbe ruženca, aby ňou zmarili úklady diabla, rozpoznali Luciferove nástrahy a unikli im. Ruženec má moc zlomiť satanovo pôsobenie! Ruženec ochráni čistotu katolíckej viery!

Aké sú to útoky, ktoré dnes najviac ohrozujú Cirkev? Akými podlými taktikami sa diabol snaží odstrániť zo sveta kresťanskú vieru? Satan pozná mnoho úskokov, v súčasnosti však uprednostňuje tie, ktoré majú podobu zvýšenej, riadenej islamizácie západného sveta, diktátu rodovej ideológie a predefinovania manželstva a rodiny. O všetkých týchto útokoch platí, že znevažujú a vysmievajú samotného Spasiteľa sveta. My sa však nebojme, nedovoľme, aby nás opustila odvaha. V rukách predsa máme najsilnejšiu duchovnú zbraň nebeskej zbrojnice: svätý ruženec!

So zreteľom na tieto skutočnosti napísal otec Calloway 10 zázrakov ruženca, knihu, ktorá vám má pomôcť opätovne objaviť duchovnú moc a teologické bohatstvo ruženca. Čítajte ju, odvolávajte sa na ňu a všade ju odporúčajte! Modlím sa, aby sa kniha dostala mnohým čitateľom a mala na nich trvalý účinok. Katolíci po celom svete musia opäť vziať do rúk ruženec a zbaviť sa strachu v svätom boji proti silám temnoty!

S ružencom v rukách sa niet čoho báť.

Bojujeme za Krista Kráľa!

Bojujeme za Pannu Máriu! Ona premôže každý blud a jej Nepoškvrnené Srdce čoskoro zvíťazí!

Christus vincit!

najctihodnejší Athanasius Schneider, ORC, DD

POMOCNÝ BISKUP ARCIDIECÉZY MARIA SANTISSIMA

ASTANA, KAZACHSTAN

7. OKTÓBER 2018

(SPOMIENKA NA RUŽENCOVÚ PANNU MÁRIU)

ÚVOD

Keď som bol malý, rád som si vo svojich dejepisných a vedeckých knižkách čítal o siedmich divoch sveta. Fascinovali ma. Prezeral som si obrázky, hltal informácie, chcel som sa vydať do sveta, aby som ich mohol vidieť na vlastné oči. Vieš si predstaviť, milý priateľ, moje sklamanie, keď som sa dozvedel, že šesť z nich sa už pred stáročiami obrátilo na ruiny! Jediný div, ktorý nám zostal, je egyptská Veľká pyramída v Gíze.

Dnes už máme vďaka jednotlivcom a organizáciám po celom svete nový zoznam divov, pričom neraz ide o miesta, ktoré môžeme navštíviť a zažiť na vlastnej koži. Na ich celkovom počte sa možno nevieme jednoznačne zhodnúť, ale ich zoznamy majú spoločné to, že na každom nájdete názvy siedmich až desiatich destinácii: krajiny, kam môžu ľudia cestovať kvôli pamiatkam ako Veľký čínsky múr, americký Grand Canyon, rímske Koloseum či Šikmá veža v Pise; alebo divy, ktoré predstavujú konkrétny prírodný úkaz či geografický región, ako napríklad sedem prírodných divov sveta, sedem divov podmorského sveta, desať divov Chorvátska a tak ďalej, a tak ďalej.

Ako som sa v duchu prehŕňal v týchto zoznamoch, napadlo mi: „Prečo nevytvoriť zoznam divov, zázrakov, ktoré sú plodmi jednej z najmilovanejších pobožností sveta – ruženca? Mohla by z toho vzniknúť veľmi pekná knižka!“

Táto myšlienka mi nedávala spať a sám seba som sa pýtal: „Koľko zázrakov sa vlastne v ruženci skrýva? Sedem? Desať? Sto?“ Pravdu povediac, nedajú sa ani spočítať. Avšak po mnohých modlitbách a hĺbkovom výskume som zistil, že najlepšie bude sústrediť sa na desať vecí. Keby som ti chcel, milý čitateľ, priblížiť tých zázrakov sto alebo viac, vyžadovalo by si to dielo encyklopedických rozmerov.

Verím, že zázraky opísané v tejto knihe sú tými najdôležitejšími a najvýznamnejšími zázrakmi ruženca – hoci ich možno spočítať na prstoch dvoch rúk. Čo na nich mám veľmi rád, je, že na rozdiel od väčšiny zo siedmich divov starovekého sveta nikdy nezaniknú. Neostanú z nich ruiny a nepoznačí ich zub času. Desať zázrakov ruženca je večných a nezničiteľných! Pravdaže, každý ruženec sa môže roztrhnúť a rozpadnúť (u mojich sa to stáva každú chvíľu), ale jeho podstata nemôže byť zničená. Už len tento fakt robí z ruženca jeden z najväčších divov, aký kedy uzrel svetlo sveta!

Ako si si už možno všimol, 10 zázrakov ruženca má desať kapitol. Každá je venovaná jednému konkrétnemu zázraku, ktorý je ukázaný v štyroch krokoch:

1) krátky príbeh o zázraku

2) vysvetlenie zázraku

3) príklad zo života

4) výroky pápežov a svätých o zázraku

Na konci knihy nájdeš ako bonus jedenásty zázrak a stručný Dodatok. Dúfam, že aj ty o nej povieš, že bola krátka a milá, celkom ako ruženec.

Modlím sa, aby táto knižka bola pre tvoj život požehnaním!

Nech žije ruženec a všetky jeho zázraky!

veľadôstojný Donald H. Calloway MIC, STL

PROVINCIÁLNY VIKÁR

MARIÁNSKYCH OTCOV OD NEPOŠKVRNENÉHO POČATIA PANNY MÁRIE,

PROVINCIA MATKY MILOSRDENSTVA

PRVÝ ZÁZRAK

RUŽENEC MÁ BOŽSKÝ PÔVOD

„Pôvod tohto druhu modlitby [ruženca]
je skôr božský ako ľudský.“3

pápež Lev XIII.

Žena, pes a fakľa

Španielsko, 12. storočie. Žena menom Juana (po slovensky Jana) mala vskutku neobyčajnú víziu. V tom čase bola v požehnanom stave a pochopila, že vízia v sebe skrýva posolstvo z nebies o dieťati, ktoré mala porodiť. Jana žila veľmi zbožným životom a dnes je známa ako blahoslavená Jana z Azy; jej sviatok je 2. augusta.

V roku 1170 priviedla na svet chlapca, ktorému dala meno Dominik. Vo vízii, ktorú mala pred jeho narodením, videla psa, ako vyskakuje z jej lona a v papuli drží horiacu fakľu. Pes potom obišiel celý svet zapaľujúc ho pochodňou. Vtedy ešte nevedela, že sa jej syn Dominik stane zakladateľom Rehole kazateľov (väčšina z nás ju pozná pod názvom dominikáni). Poslaním všetkých dominikánov neskôr bude, aby horlivým šírením učenia o svätých tajomstvách kresťanstva zapálili svet ohňom lásky k Ježišovi. Dominikánov spočiatku mnohí nazývali „Božími psami“ (latinská slovná hračka – Domini canes).4

Napĺňajúc prorockú víziu blahoslavenej Jany sa Dominikovi nebeskí psi túlali po cestách i necestách celého sveta, „vyňuchávali“ kacírstvo a vykoreňovali ho zo sŕdc a myslí poblúdených. Práve preto má na väčšine malieb svätý Dominik po boku psa, ktorý v papuli drží fakľu.

Blahoslavená Jana dala svetu vo svojom synovi jednu z najjasnejších pochodní, aká kedy prežiarila temnoty. A to je božský zázrak ruženca!

Božský pôvod

Ruženec vznikol v roku 1208, v neľahkých časoch, keď svätý Dominik bojoval proti bludom, ktoré šírili albigénci. Albigénci patrili ku kacírskej sekte, ktorá popierala mnoho kresťanských právd, najmä tie týkajúce sa svätých tajomstiev života, smrti a zmŕtvychvstania Ježiša Krista.

Vo svojej horlivosti sa svätý Dominik všemožne usiloval o to, aby zvrhol ich bludy a priviedol ich späť do Božieho stáda skrze ohlasovanie správneho učenia. Avšak keď videl, že takmer všetka jeho snaha bola márna, svätý Dominik sa utiahol do lesa na juhu Francúzska, kde sa modlil za Boží zásah. Jeho ľudské sily nestačili a potreboval pomoc z neba.

A vtedy sa to stalo.

Tradícia nám hovorí, že sa mu zjavila Božia Matka a odovzdala mu dar ruženca.

Ako ten, ktorého si preblahoslavená Panna Mária vybrala za zakladateľa svätého ruženca, svätý Dominik počul z jej úst tieto slová:

„Nečuduj sa [Dominik], že ti tvoja námaha priniesla tak málo ovocia; pracoval si na vyschnutej zemi, ešte nezavlaženej rosou božských milostí. Keď chcel Boh obnoviť tvár zeme, začal tým, že na ňu poslal úrodný dážď anjelského pozdravenia.“5

Máriino posolstvo nám pripomína to, čo Pán povedal prorokovi Izaiášovi pred mnohými storočiami:

„Lebo ako spŕchne z neba dážď a sneh a nevráti sa ta, ale opojí zem, zúrodní ju, dá jej klíčiť a dá semä na siatie a chlieb na jedlo: tak bude moje slovo, ktoré mi vyjde z úst, nevráti sa ku mne naprázdno, ale urobí, čo som si želal, a vykoná, na čo som ho poslal“ (Iz 55, 10-11).

Božie slovo sa k Pánovi nikdy nevracia naprázdno.

Pre Kráľovnú nebies nebolo tajomstvom, že svätý Dominik čelí obávanému duchovnému nepriateľovi, preto mu poskytla všetko, čo proti nemu potreboval, a takto ho poučila:

„Drahý Dominik, poznáš zbraň, ktorou Svätá Trojica zamýšľa zmeniť tvár sveta? Vravím ti, že vo vojne, ako je táto, dobýja hradby anjelský žaltár [Zdravas’, Mária], ktorý je základným kameňom Nového zákona. Ak teda chceš zasiahnuť zatvrdené duše a získať ich na stranu Boha, káž im o mojom žaltári.“6

„Žaltár“, ktorý tu Panna Mária spomína, bol formou mariánskej pobožnosti, ktorú už dávno predtým zaviedli zbožní cisterciáni a kartuziáni a ktorú tvorilo 150 Zdravasov – nič iné. Neobsahoval nijaké tajomstvá ani rozjímanie a nepovažoval sa za nástroj evanjelia alebo duchovnú zbraň.

Modlitba Zdravasov mníšskeho mariánskeho žaltára veľmi tešila Boha; zároveň to bol vynikajúci spôsob, ako si uctiť Pannu Máriu. Boh mal však v pláne urobiť z anjelského žaltára zbraň tým, že ho vybaví svätými tajomstvami, podnetmi na rozjímanie, a vrúcnymi kázňami svätého Dominika.

Práve preto Mária svätému Dominikovi poradila, aby spojil Ježišovu modlitbu Otčenáš a modlitbu Zdravas (kombináciu slov archanjela Gabriela, ktoré povedal Márii, a pozdravu, ktorým Alžbeta vítala Pannu Máriu) s rozjímaniami nad svätými tajomstvami zo života, smrti a zmŕtvychvstania Božieho Syna. Tieto tajomstvá (totožné s tými, čo napádali albigénci) neskôr vytvorili takzvaný radostný, bolestný a slávnostný ruženec. Každých desať Zdravasov (teda „desiatok“) bolo oddelených Otčenášom a zameriavalo sa na niektoré tajomstvo. Takto vylepšený, rozjímavý mariánsky žaltár čerpajúci z tajomstiev sa stal spôsobom kázania a modlitby, ktoré majú moc pretvárať srdcia a prinavracať zblúdené duše k plnosti viery. Svätý ruženec, pôvodne založený na mariánskom žaltári, sa stal úplne novou mariánskou pobožnosťou, ktorá dokáže pokoriť temnotu a obnoviť svet!

Aj svätý Dominik sa čoskoro presvedčil, že kázanie, modlitba a rozjímanie nad Božím slovom a svätými tajomstvami v rámci ruženca je mocným prostriedkom, ako ľuďom odovzdávať Božie slovo schopné zmeniť ich život. A o sile tohto slova platí:

„Lebo živé je Božie slovo, účinné a ostrejšie ako každý dvojsečný meč; preniká až po oddelenie duše od ducha a kĺbov od špiku a rozsudzuje myšlienky a úmysly srdca“ (Hebr 4, 12).

Niektorí by azda namietli, že ruženec nemôže byť božského pôvodu, nemôže mať nadprirodzenú moc a Boh z neho nemôže mať radosť – veď je to len jalová, opakujúca sa modlitba, presne taká, pred akou nás Ježiš varoval (pozri Mt 6, 7). Lenže to je omyl. Takéto zdôvodňovanie by aj samotného Ježiša usvedčilo z jalového opakovania sa.

Vysvetlím vám to.

Náš Pán sa ako veriaci Žid modlieval žalmy Starého zákona. Pravda je vlastne taká, že keďže je Boh, je ich hlavným autorom, lebo každý, kto zapisoval Božie slovo, pracoval z vnuknutia Ducha Svätého. Pôvod celého Písma je teda božský. Ak vezmeme do úvahy konkrétne žalmy, ktorých je 150, vidíme, že sa často opakujú (väčšina z nich obsahuje refrén po každej slohe). Avšak toto opakovanie určite nie je jalové či prázdne; určite nie sú druhom modlitby, ktorý Ježiš označil za márnivú mnohovravnosť. Modliť sa Božím slovom neznamená plytvať slovami. Pamätaj, že sa tak modlil aj sám Ježiš.

Vážení čtenáři, právě jste dočetli ukázku z knihy 10 zázrakov ruženca.
Pokud se Vám líbila, celou knihu si můžete zakoupit v našem e-shopu.